Conor McGregor gee hom aan polisie oorConor McGregor onlangs in Las Vegas. (Foto: ANA) Die Ierse professionele gemengdevegskuns-kampioen, Conor McGregor, het hom Donderdag aan die polisie in New York in die VSA oorgegee ná ŉ voorval waarin hy die ruit van ŉ bus, wat sy mede-UFC-vegters vervoer het, met ŉ ysterpadversperring stukkend gegooi het. Volgens BBC het die skermutseling plaasgevind by die Barclays Centre in Brooklyn, New York, tydens ŉ mediageleentheid vir die liggewiggeveg tussen McGregor se mededinger, Khabib Nurmagomedov, en Max Holloway. Nurmagomedov was volgens mediaberigte ook in dié bus. Beeldmateriaal van die voorval wys hoe McGregor die bus met ŉ ysterpadversperring en stoele slaan. Michael Chiesa, een van die UFC-vegters op die bus, het tydens die voorval snye aan sy gesig opgedoen en sal nie aan komende gevegte kan deelneem nie. Ray Borg het ook beserings aan sy korneas opgedoen en Artem Lobov is sy volgende geveg belet weens sy betrokkenheid by die voorval. Lobov was volgens The Independent deel van die groep wat saam met McGregor op die gebou afgestorm het. McGregor is Donderdag van sy titel as liggewigkampioen gestroop. Hy het in November 2016 die laaste keer professioneel meegeding toe hy die geveg teen Eddie Alvarez gewen het. Hy het ook in Augustus 2017 in Las Vegas teen die bokskampioen Floyd Mayweather jr. meegeding in die sogenaamde “money fight”, waartydens Mayweather hom in die 10de ronde geklop het. Donderdag se skokvoorval volg nadat Dana White, president van die UFC, die geveg tussen Nurmagomedov en Holloway by die UFC 223 vir McGregor se liggewigkampioentitel aangekondig het, aangesien die Ierse vegter sedert 2016 afwesig van dié sport is. In die nadraai van die voorval het White dit as “krimineel” bestempel. “Wat vandag gebeur het, was krimineel, walglik en dit maak my siek,” het hy in ŉ mediakonferensie gesê. The Independent het ook berig dat McGregor hom aan die owerhede oorhandig het en teen Vrydagoggend vroeg voor ŉ regter sy saak sal moet stel. Dit is egter nie duidelik wat presies die aanklagte teen McGregor sal wees nie. “Soos jy kan dink, sal hy gedagvaar word,” het White volgens The Daily Telegraph gesê. “Dit was ŉ baie slegte loopbaanskuif vir hom.” McGregor het kortliks oor die voorval op Twitter reageer: “You’s’ll strip me of nothing you’s do nothing c***s.” [sic]